काली पट्टी बांध कर किया काम, 16 मार्च को मांगों को लेकर करेंगे हड़ताल
उदयपुर | नेशनलफैडरेशन ऑफ पोस्टल एम्पलॉयज से संबद्ध अखिल भारतीय डाक कर्मचारी यूनियन, पोस्टमैन-एमटीएस सहित अन्य संगठनों की ओर से कर्मचारियों की विभिन्न मांगों को लेकर विरोध जताया। इसके तहत कर्मचारियों ने सोमवार को काली पट्टी बांधकर काम किया। इसी कड़ी में 16 मार्च को सभी कर्मचारी हड़ताल करेंगे।
यूनियन के उदयपुर मंडल सचिव मोहन लाल मेघवाल और विनय जोशी ने बताया कि कर्मचारी हित की विभिन्न मांगों को लेकर संघर्षरत हैं। इसी को लेकर सोमवार शाम तक कर्मचारियों ने काली पट्टी बांध काम करके विरोध जताया। सरकार की कर्मचारी विरोधी नीतियों के खिलाफ विरोध जारी रहेगा। मेघवाल ने बताया कि 7वें सीपीसी की सिफारिशों का संशोधन, वर्ष 2016 से पहले के पेंशनरों की पेंशन में समानता, नई पेंशन योजना रद्द करने, ग्रामीण डाक कर्मचारियों को सिविल सर्वेंट मानने, केजुअल मजदूरों को नियमित करने, ठेकेदारी बंद करने, खाली पदों पर समयबद्ध भर्तियां करने, अनुकंपा नियुक्तियों पर से 5 प्रतिशत की सीलिंग हटाने, सर्विस कॅरियर में 5 प्रमोशन देने सहित 21 सूत्रीय मांगों को लेकर हड़ताल की जाएगी।
hin_Deva hin_Deva hin_Deva